**OBRAZLOŽENJE**

**prijedloga Odluke o naknadi troškova nastalih zbog određivanja ili mijenjanja imena naselja, ulice ili trga na području Grada Zagreba**

1. **PRAVNI TEMELJ** **ZA DONOŠENJE ODLUKE**

Pravni temelj za donošenje Odluke o podmirivanju troškova nastalih zbog određivanja ili mijenjanja imena naselja, ulice ili trga na području Grada Zagreba su članak 5. stavak 7. i članak 7. stavak 9. Zakona o naseljima (Narodne novine, 39/22).

Članak 5. stavak 7. propisuje da jedinica lokalne samouprave može donijeti posebnu odluku o troškovima za provedbu odluke o promjeni granice područja naselja i odrediti način njezine provedbe. Člankom 7. stavkom 9. propisano je da jedinica lokalne samouprave može donijeti i posebnu odluku o troškovima, kao i odrediti način njezine provedbe u slučajevima kada jedinica lokalne samouprave odlukom predstavničkog tijela određuje ime naselja, ulice i trga.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Trenutno je na snazi Zaključak o podmirivanju troškova građanima koji su nastali zbog promjene osobnih dokumenata (Službeni glasnik Grada Zagreba 01/01). U istom se navodi da je Grad Zagreb u obvezi podmirivati iz proračuna Grada Zagreba građanima troškove nastale zbog promjene osobnih dokumenata svaki put kada Gradska skupština Grada Zagreba preimenuje javnu površinu, počevši od preimenovanja Trga hrvatskih velikana u Trg žrtava fašizma i Trga burze u Trg hrvatskih velikana.

Predloženom Odlukom propisuje se naknada troškova koji nastaju i zbog određivanja ili mijenjanja imena naselja, ulice ili trga. Proširuje se krug osoba kojima se podmiruju troškovi i na pravne osobe. Odlukom se propisuje da Grad Zagreb podmiruje i troškove izrade i postave pločice s kućnim brojem.

1. **SREDSTVA ZA PROVOĐENJE ODLUKE**

Financijski učinci prijedloga Odluke sadržani su u proračunu Grada Zagreba za 2023. godinu, razdjel 14, Gradski ured za katastar i geodetske poslove.

1. **OBRAZLOŽENJE ODREDABA PRIJEDLOGA ODLUKE**

**Članak 1.** propisuje sadržaj Odluke.

**Članak 2.** propisuje u kojim će slučajevima Grad Zagreb nadoknađivati troškove nastale određivanjem ili mijenjanjem imena naselja, ulice ili trga na području Grada Zagreba. Odlukom se predlaže nadoknaditi pravnim i fizičkim osobama trošak izrade i postave pločice s kućnim brojem, izrađene sukladno Odluci o izgledu i veličini ploča za označavanje imena ulica, trgova i drugih imenovanih javnih površina, dopunskih ploča te pločica za obilježavanje zgrada kućnim brojevima (Službeni glasnik Grada Zagreba, 17/23), fizičkim osobama trošak promjene osobne iskaznice u redovnom postupku i pravnim osobama trošak registracije promjene poslovne adrese (troškovi javnog bilježnika i troškovi sudske pristojbe).

**Članak 3.** propisuje da se zahtjev podnosi Gradskom uredu za katastar i geodetske poslove u pisanom obliku kojem se zahtjevu prilaže dokumentacija o izvršenoj uplati, te po potrebi i drugi dokazi. Također se navodi koje osobe podnose zahtjev za naknadu troškova iz članka 2. ove odluke. Člankom se navodi i da o zahtjevu Ured odlučuje primjenom odredaba ZUP-a.

**Članak 4.** propisuje da će se sredstva za naknadu troškova iz odluke osigurati u proračunu Grada Zagreba.

**Članak 5.** propisuje da danom stupanja na snagu Odluke prestaje važiti Zaključak o podmirivanju troškova građanima koji su nastali zbog promjene osobnih dokumenata (Službeni glasnik Grada Zagreba 01/01)

**Članak 6.** određuje stupanje na snagu odluke osmoga dana od dana objave u Službenom glasniku Grada Zagreba, što je sukladno članku 120. stavku 2. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21-pročišćeni tekst i 17/21-ispr.), kojim je propisano da odluke i drugi opći akti stupaju na snagu najranije osmog dana od dana objave.